বিরোধী মুক্ত ভারতের স্বপ্ন দেখলেও দেশের অন্যতম বড় রাজ্য পশ্চিমবঙ্গ নিয়ে অনেকটাই হতাশ বিজেপি নেতৃত্ব। হাওয়া থাকলেও সংগঠন নেই। হাওয়া কাজে লাগিয়ে সংগঠন মজবুত করার মতো নেতৃত্ব নেই। এই পরিস্থিতিতে তৃণমূল কংগ্রেসকে বেকায়দায় ফেলে সেই সিঁড়ি বেয়েই ক্ষমতার অলিন্দে পৌঁছতে চাইছে বিজেপি। ঠিক বিহারের মতো। এমনটাই মনে করছে রাজনৈতিক মহলের একাংশ।
লোকসভা নির্বাচনে বিপুল জয়ের পরেও বিহারে মহাজোটের সামনে মোদীর বিজয়-রথ থমকে যায়। দু’বছর পরে সেই বিহারেই ক্ষমতাসীন বিজেপি। শত্রু নীতিশকে মিত্র বানিয়েছেন মোদী। আর তাতে প্রধান অস্ত্র ছিল লালুপ্রসাদের ছেলে তেজস্ব যাদবের বিরুদ্ধে তোলা দুর্নীতির অভিযোগ। লালু-পরিবারের দুর্নীতি সামনে এনে নীতীশের সঙ্গে দূরত্ব তৈরির কাজটা সেরে ফেলে বিজেপি। এর পরেই বন্ধু-বদল এবং সরকার-বদল।
পশ্চিমবঙ্গে সেই সুযোগ নেই। এখানে তৃণমূল নিরঙ্কুশ ক্ষমতার অধিকারী। আরও স্পষ্ট করলে মমতা বন্দ্যোপাধ্যায়। কারণ গত বিধানসভা নির্বাচনের ঠিক মুখে মুখে নারদ ইস্যুতে বিজেপি চরম মমতা বিরোধী প্রচার চালিয়েও ঘাসফুলের জয়ের ধারা রোধ করতে পারেনি। রাজনৈতিক মহল তখনই স্পষ্ট বুঝে যায় রাজ্যে অন্য কোনও তৃণমূল নেতা নয়, একজনকে দেখেই ভোট দেন ভোটাররা। তিনি মমতা বন্দ্যোপাধ্যায়। সুতরাং, তৃণমূল কংগ্রেস নয়, সরাসরি মমতা বন্দ্যোপাধ্যায় বা তাঁর পরিবারের গায়ে কালি লাগাতে না পারলে লড়াই কঠিন।

এই বিষয়ে অন্যান্য খবর

অভিষেকের বিরুদ্ধে মারাত্মক অভিযোগ, সর্বভারতীয় চ্যানেলের খবরে চাঞ্চল্য
শুধু অভিষেক নয়, মুখ্যমন্ত্রীর পরিবারের বিরুদ্ধেই তদন্ত! স্পষ্ট ইঙ্গিত বিজেপির


অভিষেক বন্দ্যোপাধ্যায়ের বিরুদ্ধে ওঠা অভিযোগকে ঘিরে তাই উৎফুল্ল বিজেপি শিবির। ‘কমিশন ইস্যু’ তাই রাতারাতি কলকাতা থেকে দিল্লি নিয়ে গেল বিজেপি। বুধবারের সাংবাদিক সম্মেলন স্পষ্ট করে দিল শুধু অভিষেক বন্দ্যোপাধ্যায় নয়, কালীঘাটের ৩০ বি, হরিশ চ্যাটার্জি স্ট্রিটের বিরুদ্ধেই তদন্ত চাইছে বিজেপি। মুখ্যমন্ত্রীর বাড়িতেই গোয়েন্দা ঢোকানোই লক্ষ্য গেরুয়া বাহিনীর।
বিহারের অভিজ্ঞতা থেকে তাই মমতা বন্দ্যোপাধ্যায়ের জন্য ছ’টি মারাত্মক ভয় দেখছে রাজনৈতিক মহল—
১। টাইমস নাও টিভি চ্যানেলে তোলা অভিযোগ এখন বিজেপির হাতে। এই ইস্যুতে সিবিআই না হোক, আয়কর দফতর বা ইডির হাতে তদন্তভার যেতেই পারে।
২। ইতিমধ্যেই নারদকাণ্ডের তদন্তে অভিযুক্ত তৃণমূল নেতামন্ত্রীদের পরিবার এমন কি শ্বশুরবাড়ির লোকেদেরও জিজ্ঞাসাবাদ করা হতে পারে বলে জানিয়েছে ইডি। এ ক্ষেত্রেও তেমন সম্ভাবনা উড়িয়ে দেওয়া যায় না।
৩। কালীঘাটে মুখ্যমন্ত্রীর বাড়িতে গোয়েন্দা হানা হলে সেটা তৃণমূলনেত্রীর ভাবমূর্তির পক্ষে হবে মারাত্মক বিপজ্জনক। দলীয় প্রচারে ‘সততা’ শব্দটি ব্যক্তি মমতা বন্দ্যোপাধ্যায়ের প্রতীক। এটা তৃণমূলনেত্রীর কাছেও ‘বড়’ সম্পদ। সেই ইমেজটাই আঘাত পাবে।
৪। এমনিতেই রাজ্যসভা নির্বাচন হয়ে যাওয়ার পরে নারদকাণ্ডে সিবিআই আরও সক্রিয় হবে বলে মনে করা হচ্ছে। ৫ অগস্ট উপরাষ্ট্রপতি নির্বাচন ও ৮ তারিখ গোটা দেশে রাজ্যসভার ভোট। রাজ্যে অবশ্য রাজ্যসভার সদস্য বাছতে ভোটাভুটির ব্যাপার নেই। তাই এখন থেকেই নারদ-ভয় বাড়ছে। তৃণমূল কংগ্রেসের এক ডজন নেতা-মন্ত্রী অভিযুক্ত। সেই তদন্তের সঙ্গে মিশে যেতে পারে ‘কমিশন ইস্যু’র চাপ।
৫। রাজনৈতিক মহলে এটা দীর্ঘদিন ধরেই আলোচিত যে, তৃণমূল কংগ্রেসের একটি বড় অংশ দুর্নীতি ইস্যুতে দলের সঙ্গে নেই। সেই অংশের অনেকে গেরুয়া শিবিরের সঙ্গে গোপনে যোগাযোগ রাখে বলেও অনেকবার দাবি করেছে বিজেপি। মমতার পরিবারকে দুর্নীতি ইস্যুতে চাপে ফেলে তৃণমূলের সেই অংশকে কাছে টেনে নেওয়ার চেষ্টা চালাতে পারে বিজেপি।